钦定古今图书集成/明伦汇编/氏族典/第105卷 > 《廖用贤尚友录》 > 裴之高
## 钦定古今图书集成/明伦汇编/氏族典/第105卷 > 《廖用贤尚友录》 > 裴之高

按《梁书裴邃传》，“之高字如山，邃兄中散大夫髦之子
也。起家州从事、新都令，奉朝请，迁参军。颇读书，少负
意气，常随叔父邃征讨。寿阳之役，邃卒于军所，之高
隶夏侯夔，平寿阳，仍除平北豫章长史、梁郡太守，封
都城县男。时魏汝阴来附，敕之高应接，仍除假节飙
勇将军、颍州刺史。父忧还京，起为光远将军，合讨阴”
陵盗贼，平之，以为谯州刺史。又还为左军将军。出为
南谯太守，监北徐州，迁员外散骑常侍，寻除雄信将
军、西豫州刺史。侯景乱，之高率众入援，元帝以为侍
中、护军将军。到江陵，承制除特进、金紫光禄大夫。卒
时年七十三，赠侍中、仪同三司，谥曰恭。